**előterjesztés**

Körmend Város Önkormányzata Képviselő-testületének 2023. február 9-i ülésére

**Tárgy:** támogatási kérelem benyújtása Országos Bringapark Programra

Tisztelt Képviselő-testület!

A Miniszterelnökség aktív Magyarországért felelős államtitkára az Aktív Magyarország Program részeként 2023. évre megjelentette az Országos Bringapark Programot. A pályázat célja a tartalmas és egészséges szabadidő-eltöltési lehetőségek segítése Magyarországon új bringaparkok kialakításával, vagy már meglévő bringapark felújításának támogatásával, valamint a mozgásgazdag, egészséges életmód népszerűsítése.

A Programban támogatható attrakciók típusait, minimális indikátor számait és az igényelhető támogatás összegét az alábbi táblázat tartalmazza:

|  |  |  |
| --- | --- | --- |
| **Attrakciók típusai** | **Indikátor minimális mértéke** | **Igényelhető támogatás összege** |
| kerékpáros pumpapálya | nyomvonal hossza: 100 m | 25.000.000 Ft |
| BMX racing pálya | nyomvonal hossza: 300 m | 20.000.000 Ft |
| erdei kerékpáros egynyomos pálya | nyomvonal hossza: 500 m | 15.000.000 Ft |
| dirt/freeride pálya | épített elemek száma: 5 db | 10.000.000 Ft |
| BMX freestyle pálya | épített elemek száma: 8 db | 20.000.000 Ft |
| kerékpáros triál pálya | épített elemek száma: 6 db | 2.000.000 Ft |
| infrastruktúra, kiegészítő szolgáltatások (a költség beleszámít az adott pályatípus maximálisan igényelhető támogatási összegébe) |  | 3.000.000 Ft |
| szociális helyiség, kiszolgáló létesítmény (a költség beleszámít az adott pályatípus maximálisan igényelhető támogatási összegébe) |  | 4.000.000 Ft |

Javasoljuk -szakmai egyeztetést követően- bringapark attrakcióra történő támogatási kérelem benyújtását!

Ezen cél esetében rendelkezésre álló keret 300 millió Ft.

Támogatási intenzitás: 50%.

Önerő: 25.000.000 Ft

Igényelt támogatás összege: 25.000.000 Ft

A projekt összköltsége: 50.000.000 Ft

A támogatás biztosításának feltételei:

* a támogatást igénylő vállalja a park funkció szerinti fenntartását, folyamatos karbantartását és üzemeltetését a pénzügyi és szakmai beszámoló elfogadásától számított legalább 5 éves időtartamig és a fenntartási időben évente 2 alkalommal ingyenes rendezvényt szervez;
* a támogatást igénylő biztosítja az ingyenes és korlátozás nélküli használatot;
* a megvalósítási időszak záró dátuma: 2023. december 31.

A fejlesztés helyszíneként több területet jelöltünk meg. Tervezővel történő egyeztetést követően kerül sor a terület kijelölésére.

A támogatási kérelem benyújtásának határideje: 2023. február 17.

Az önerő jelentős, ezért a pályázat nyertessége esetén eljárunk annak érdekében, hogy az önerőhöz is állami támogatás érkezhessen, mert nehéz időszakban jelent meg ez a pályázati felhívás és sajnos nem 100%-os támogatási intenzitással.

**Határozati javaslat**

Körmend Város Önkormányzatának Képviselő-testülete

1. támogatja az „Országos Bringapark Program” című pályázati felhívásra „**Kerékpáros pumpapálya kialakítása Körmenden**” címmel pályázatot benyújtását, valamint pozitív döntés esetén vállalja, hogy a bringaparkot funkció szerint fenntartja, karbantartja és üzemelteti az átadástól számított 5 éves időtartamig, továbbá biztosítja az ingyenes és korlátozás nélküli használatot
2. kötelezettséget vállal arra, hogy az 50.000 e Ft összköltségű támogatási kérelemhez 25.000 e Ft önerőt biztosít a 2023. évi költségvetésében
3. felhatalmazza a polgármestert a pályázat benyújtására és minden további intézkedés, jognyilatkozat megtételére, valamint szükséges dokumentum aláírására.

**Felelős: polgármester**

**Határidő: Pályázat benyújtása – 2023.02.17.**

**Körmend, 2023. 02. 01.**

**Bebes István**

**polgármester**